## Obvezatne upute broj P VI - o pravima i dužnostima promatrača u promatranju izbornog postupka na izborima za predsjednika Republike Hrvatske te pravima i obvezama izbornih tijela

### NN 137/2014 (21.11.2014.), Obvezatne upute broj P VI - o pravima i dužnostima promatrača u promatranju izbornog postupka na izborima za predsjednika Republike Hrvatske te pravima i obvezama izbornih tijela

DRŽAVNO IZBORNO POVJERENSTVO REPUBLIKE HRVATSKE

2612

Na temelju članka 24. stavka 5. Zakona o izboru predsjednika Republike Hrvatske (»Narodne novine«, broj 22/92., 42/92.-ispr., 71/97., 69/04., 99/04. – ispr., 44/06., 24/11. i 128/14. dalje: Zakon) Državno izborno povjerenstvo Republike Hrvatske (dalje: Državno izborno povjerenstvo) propisuje

OBVEZATNE UPUTE BROJ P VI

O PRAVIMA I DUŽNOSTIMA PROMATRAČA U PROMATRANJU IZBORNOG POSTUPKA NA IZBORIMA ZA PREDSJEDNIKA REPUBLIKE HRVATSKE TE PRAVIMA I OBVEZAMA

IZBORNIH TIJELA

PRAVO PROMATRANJA

1. Pravo promatranja izbornog postupka na izborima za predsjednika Republike Hrvatske, imaju:

– promatrači političkih stranaka registriranih u Republici Hrvatskoj koje su predložile kandidata za predsjednika Republike Hrvatske (dalje: promatrači političkih stranaka),

– promatrači birača koji su predložili nezavisnog kandidata za predsjednika Republike Hrvatske (dalje: promatrači birača, odnosno nezavisnog kandidata),

– promatrači nevladinih udruga registriranih u Republici Hrvatskoj kao udruga koje djeluju na području neovisnog promatranja izbornih postupaka i/ili promicanja ljudskih i građanskih prava (dalje: promatrači nevladinih udruga) i

– promatrači međunarodnih organizacija koje djeluju u Republici Hrvatskoj (dalje: strani promatrači).

2. Kandidat za predsjednika Republike Hrvatske ne smije biti promatrač.

IZBORNA TIJELA

3. Izborna tijela čiji su rad ovlašteni promatrati promatrači iz točke 1. ovih Obvezatnih uputa su:

– Državno izborno povjerenstvo Republike Hrvatske

– općinska i gradska izborna povjerenstva i

– birački odbori.

DOZVOLA ZA PROMATRANJE

4. Promatrači političkih stranaka

Politička stranka koja želi imati promatrače na izborima za predsjednika Republike Hrvatske dužna je Državnom izbornom povjerenstvu najkasnije 8 dana prije dana održavanja izbora dostaviti popis s imenima i prezimenima svojih ovlaštenih promatrača, sa naznakom grada/općine u kojem će pojedini promatrači promatrati rad izbornih povjerenstava i biračkih odbora.

Obrazac za dostavu popisa imena i prezimena ovlaštenih promatrača sa naznakom grada/općine u kojem će pojedini promatrači promatrati rad izbornih povjerenstava i biračkih odbora, dostupan je na internetskoj stranici Državnog izbornog povjerenstva – www.izbori.hr. Popunjen obrazac se Državnom izbornom povjerenstvu dostavlja elektronskim putem u excel obliku.

Državno izborno povjerenstvo će popis s imenima i prezimenima promatrača političkih stranaka dostaviti nadležnim izbornim povjerenstvima najkasnije 3 dana prije dana održavanja izbora, koja će primjerak popisa dostaviti biračkim odborima na svom području.

Promatrač političke stranke za kojeg je politička stranka dostavila podatke Državnom izbornom povjerenstvu, dužan je izbornom tijelu čiji rad promatra predočiti svoju identifikacijsku ispravu, kako bi predsjednik ili zamjenik izbornog tijela utvrdio njegov identitet i, na temelju dostavljenog popisa njegovo svojstvo promatrača, te mu uručio službenu iskaznicu.

5. Promatrači birača, odnosno nezavisnog kandidata

Predlagatelj nezavisnog kandidata ili sam nezavisni kandidat koji želi imati promatrače na izborima za predsjednika Republike Hrvatske dužan je Državnom izbornom povjerenstvu najkasnije 8 dana prije dana održavanja izbora dostaviti popis s imenima i prezimenima svojih ovlaštenih promatrača, sa naznakom grada/općine u kojem će pojedini promatrači promatrati rad izbornih povjerenstava i biračkih odbora.

Obrazac za dostavu popisa imena i prezimena ovlaštenih promatrača sa naznakom grada/općine u kojem će pojedini promatrači promatrati rad izbornih povjerenstava i biračkih odbora, dostupan je na internetskoj stranici Državnog izbornog povjerenstva – www.izbori.hr. Popunjen obrazac se Državnom izbornom povjerenstvu dostavlja elektronskim putem u excel obliku.

Državno izborno povjerenstvo će popis s imenima i prezimenima promatrača birača, odnosno nezavisnog kandidata dostaviti nadležnim izbornim povjerenstvima najkasnije 3 dana prije dana održavanja izbora, koja će primjerak popisa dostaviti biračkim odborima na svom području.

Promatrač birača, odnosno nezavisnog kandidata za kojeg je predlagatelj nezavisne kandidature ili sam nezavisni kandidat dostavio podatke Državnom izbornom povjerenstvu, dužan je izbornom tijelu čiji rad promatra predočiti svoju identifikacijsku ispravu, kako bi predsjednik ili zamjenik izbornog tijela utvrdio njegov identitet i, na temelju dostavljenog popisa njegovo svojstvo promatrača, te mu uručio službenu iskaznicu.

6. Promatrači nevladinih udruga

Zainteresirane nevladine udruge dužne su u roku od 10 dana od raspisivanja izbora za predsjednika Republike Hrvatske zatražiti od Državnog izbornog povjerenstva izdavanje dozvole za promatranje rada izbornih povjerenstava i biračkih odbora.

Obrazac zahtjeva za izdavanje dozvole dostupan je na internetskoj stranici Državnog izbornog povjerenstva – www.izbori.hr.

Uz zahtjev za izdavanje dozvole nevladina udruga je dužna dostaviti presliku izvatka iz Registra udruga kako bi se utvrdilo da li je riječ o udruzi koja je registrirana kao udruga koja djeluje na području neovisnog promatranja izbornih postupaka i/ili promicanja ljudskih i građanskih prava.

Odluku o zahtjevu nevladine udruge Državno izborno povjerenstvo će bez odgode dostaviti na adresu sjedišta udruge ili ovlaštenoj osobi udruge.

Najkasnije 8 dana prije održavanja izbora, nevladina udruga je dužna Državnom izbornom povjerenstvu dostaviti popis imena i prezimena svojih ovlaštenih promatrača, sa naznakom rad kojih izbornih tijela će promatrači promatrati, kako bi Državno izborno povjerenstvo moglo pripremiti službene iskaznice za svakog ovlaštenog promatrača i najkasnije 3 dana prije dana održavanja izbora dostaviti ih u sjedište nevladine udruge.

Obrazac za dostavu popisa imena i prezimena ovlaštenih promatrača sa naznakom grada/općine u kojem će pojedini promatrači promatrati rad izbornih povjerenstava i biračkih odbora, dostupan je na internetskoj stranici Državnog izbornog povjerenstva – www.izbori.hr. Popunjen obrazac se Državnom izbornom povjerenstvu dostavlja elektronskim putem u excel obliku.

Promatrač kojeg je odredila nevladina udruga kojoj je dopušteno promatranje izbora dužan je izbornom tijelu čiji rad promatra predočiti službenu iskaznicu izdanu od strane Državnog izbornog povjerenstva.

Ako promatraču nevladine udruge nije bila uručena službena iskaznica, tada je promatrač dužan izbornom tijelu čiji rad promatra dati na uvid potvrdu nevladine udruge koja ga je odredila. U potvrdi se navodi broj i datum dozvole za promatranje koju je izdalo Državno izborno povjerenstvo, a izdaje ju i potpisuje osoba ovlaštena za zastupanje udruge, odnosno opunomoćenik kojega ta osoba ovlasti.

Nakon što je izbornom tijelu promatrač predočio potvrdu nevladine udruge, predsjednik ili zamjenik izbornog tijela uručit će promatraču službenu iskaznicu.

7. Strani promatrači

Međunarodne organizacije koje djeluju u Republici Hrvatskoj za strane promatrače ili strani promatrači neposredno, dužni su najkasnije 5 dana prije održavanja izbora podnijeti zahtjev Državnom izbornom povjerenstvu za izdavanje odobrenja za promatranje rada izbornih povjerenstava i biračkih odbora.

Obrazac zahtjeva za izdavanje odobrenja dostupan je na internetskoj stranici Državnog izbornog povjerenstva – www.izbori.hr.

Odluku o zahtjevu međunarodne organizacije ili stranog promatrača, Državno izborno povjerenstvo će bez odgode dostaviti na adresu naznačenu u zahtjevu.

Državno izborno povjerenstvo će stranom promatraču kojem je izdalo odobrenje za promatranje najkasnije 3 dana prije održavanja izbora izdati službenu iskaznicu.

Strani promatrač kojem je od strane Državnog izbornog povjerenstva izdano odobrenje za promatranje i službena iskaznica, dužan je službenu iskaznicu predočiti izbornom tijelu čiji rad promatra.

Ako stranom promatraču nije bila uručena službena iskaznica, tada je promatrač dužan izbornom tijelu čiji rad promatra dati na uvid odobrenje za promatranje Državnog izbornog povjerenstva.

Nakon što je izbornom tijelu strani promatrač predočio odobrenje za promatranje Državnog izbornog povjerenstva, predsjednik ili zamjenik izbornog tijela uručit će promatraču službenu iskaznicu.

PRAVA I OBVEZE PROMATRAČA

8. Promatračima je dopušteno pratiti:

– izbornu promidžbu,

– tiskanje i korištenje izbornog materijala,

– cjelokupan izborni postupak,

– postupak glasovanja,

– rad izbornih tijela i

– imati uvid u cjelokupan izborni materijal sve do proglašenja službenih konačnih rezultata izbora.

9. Promatraču koji promatra rad izbornog povjerenstva je dopušteno:

– nazočiti radu izbornog povjerenstva za vrijeme održavanja sjednica te upozoravati na uočene nepravilnosti,

– stavljati obrazložene primjedbe na rad izbornog povjerenstva u zapisnik o radu izbornog povjerenstva ili ih u pisanom obliku priložiti zapisniku o radu tog izbornog tijela, te zahtijevati potvrdu o danoj obrazloženoj primjedbi na rad izbornog povjerenstva,

– zahtijevati presliku ili prijepis zapisnika o radu izbornog povjerenstva čiji je rad promatrao te

– ima pravo biti nazočan primopredaji izbornog materijala biračkom odboru od strane izbornog povjerenstva.

10. Promatraču koji promatra rad biračkog odbora je dopušteno:

– nazočiti radu biračkog odbora od pripremanja biračkog mjesta prije njegova otvaranja, za vrijeme glasovanja, prebrojavanja glasačkih listića i utvrđivanja rezultata glasovanja te ispunjavanja zapisnika o radu biračkog odbora,

– stavljati obrazložene primjedbe na rad biračkog odbora u zapisnik o radu biračkog odbora ili ih u pisanom obliku priložiti tom zapisniku, te zahtijevati potvrdu o danoj obrazloženoj primjedbi na rad biračkog odbora,

– zahtijevati presliku ili prijepis zapisnika o radu biračkog odbora čiji je rad promatrao,

– dolaziti i odlaziti s biračkog mjesta, ne remeteći postupak glasovanja i rad biračkog odbora te

– ima pravo biti nazočan primopredaji izbornog materijala izbornom povjerenstvu od strane biračkog odbora nakon što su utvrđeni rezultati glasovanja.

11. Promatračima nije dopušteno:

– ometati rad izbornih tijela,

– odgovarati na eventualne upite birača na biračkom mjestu, a u slučaju da mu se birač obrati, dužan ga je uputiti na predsjednika biračkog odbora ili njegovog zamjenika,

– tonski ili video snimati rad izbornog tijela čiji rad promatra,

– nositi oznake, značke, fotografije, promotivni ili drugi materijal samih kandidata, odnosno političkih stranaka koji može utjecati na birače,

– na bilo koji drugi način aktivno ili pasivno utjecati na birače.

12. Promatrač je dužan:

– tijekom cijelog vremena praćenja izbornog postupka ili neke od radnji opisane u točkama 8., 9. i 10. ovih Obvezatnih uputa nositi vidljivo istaknutu službenu iskaznicu.

13. Strani promatrači imaju sva prava i obveze opisane u točkama 8., 9., 10. i 12. ovih Obvezatnih uputa, osim prava

– stavljati obrazložene primjedbe na rad izbornog tijela u zapisnik o radu tog tijela ili ih u pisanom obliku priložiti zapisniku o radu te zahtijevati potvrdu o danoj obrazloženoj primjedbi na rad izbornog tijela

PRAVA I OBVEZE IZBORNIH TIJELA

14. Izborna tijela (izborna povjerenstva i birački odbori) su dužna promatračima navedenim u točki 1. ovih Obvezatnih uputa omogućiti praćenje i promatranje svog rada.

15. Izborno tijelo čiji se rad promatra ne smije isključiti promatranje, ali smije ograničiti broj promatrača, ako nedostatak prostora ili drugi neotklonjivi razlozi ne dopuštaju

16. istovremeno promatranje svim promatračima. Političkim strankama i biračima koji su predložili kandidate, odnosno nezavisnim kandidatima, nevladinim udrugama i međunarodnim organizacijama mora se omogućiti da imaju najmanje po jednog promatrača na biračkom mjestu ili pri izbornom tijelu.

17. Predsjednik izbornog tijela usmeno će opomenuti promatrača koji ometa rad izbornog tijela. Ako promatrač unatoč opomeni nastavi s ometanjem, predsjednik izbornog tijela je ovlašten naložiti njegovo udaljavanje.

Birački odbor će voditi računa da se glasovanje provede neometano, uz puno poštivanje tajnosti glasovanja i sigurnosti birača. Ako je nužno radi očuvanja reda i mira te radi nesmetanog odvijanja glasovanja, predsjednik biračkog odbora može zatražiti pomoć policije.

18. Predsjednik izbornog tijela ili njegov zamjenik je dužan primiti pisanu primjedbu promatrača, unijeti je u zapisnik o radu tog izbornog tijela ili je u pisanom obliku priložiti zapisniku i o tome, na zahtjev promatrača, izdati potvrdu.

STUPANJE NA SNAGU

19. Ove Obvezatne upute objavljuju se u »Narodnim novinama«, a stupaju na snagu 24. studenoga 2014.

Klasa: 013-04/14-01/30

Urbroj: 507/19-14-6

Zagreb, 21. studenoga 2014.

Predsjednik

Branko Hrvatin, dipl. iur., v. r.

137 21.11.2014 Obvezatne upute broj P VI - o pravima i dužnostima promatrača u promatranju izbornog postupka na izborima za predsjednika Republike Hrvatske te pravima i obvezama izbornih tijela

Uputa, NN 137/2014-2612